Έκκληση Αννάν για κατάπαυση του πυρός στο Λίβανο
συνάντηση με εμπειρογνώμονες του ΟΗΕ θα έχει η Κ. Ράις
Ο γ.γ. των ΗΕ, Κόφφι Αννάν, έκανε έκκληση για άμεση κατάπαυση των εχθροπραξιών μεταξύ Ισραήλ και Χεζμπολά, όμως το Ισραήλ δήλωσε ότι η εισβολή του στο Λίβανο θα συνεχιστεί «για όσο χρειαστεί». Μιλώντας την Πέμπτη στο Συμβούλιο Ασφαλείας του διεθνούς οργανισμού, ο κ. Αννάν επέρριψε ευθύνες στη Χεζμπολά, λέγοντας ότι προκάλεσε την κρίση με την διενέργεια διασυνοριακής επίθεσης κατά ισραηλινών στρατευμάτων και την απαγωγή δύο στρατιωτών. Όμως καταδίκασε και την στρατιωτική απάντηση του Ισραήλ, χαρακτηρίζοντάς την υπερβολική. Ο κ. Αννάν χρησιμοποιώντας την έκφραση του πρωθυπουργού του Λιβάνου, Φουάντ Σινιόρα, δήλωσε ότι οι πολεμικές επιχειρήσεις του Ισραήλ «κουρέλιασαν τη χώρα». Πάντως ο πρέσβης του Ισραήλ στα ΗΕ επέκρινε τον κ. Αννάν λέγοντας ότι δεν ανέφερε τα «κύρια στοιχεία» της κρίσης, όπως είπε, δηλαδή την τρομοκρατία και την υποστήριξη προς την Χεζμπολά από τη Συρία και το Ιράν. Την Πέμπτη το βράδυ, η αμερικανίδα υπουργός Εξωτερικών, Κοντολίζα Ράις και ο κ. Αννάν είχαν γεύμα εργασίας, όπου συζητήθηκε η κρίση στη Μέση Ανατολή. Η κ. Ράις θα συναντηθεί σήμερα με την τριμελή αντιπροσωπεία των ΗΕ που είχε επαφές αυτή την εβδομάδα με Λιβανέζους και Ισραηλινούς αξιωματούχους για να εκτιμήσει την κατάσταση. Στο μεταξύ, o ηγέτης της Χεζμπολά, σεΐχης Χασάν Νασράλα, δήλωσε ότι οι δύο συλληφθέντες ισραηλινοί στρατιώτες θα αφεθούν ελεύθεροι μόνο σε ανταλλαγή αιχμαλώτων με το Ισραήλ. Ο κ. Νασράλα έκανε τη δήλωση αυτή την Πέμπτη από το αραβικό δορυφορικό δίκτυο αλ Τζαζήρα, μία μέρα μετά τον βομβαρδισμό από ισραηλινά μαχητικά αεροσκάφη κρησφύγετου στη νότια Βηρυτό, όπου φημολογείτο ότι είχαν συγκεντρωθεί ανώτερα στελέχη της Χεζμπολά. Όμως η οργάνωση δήλωσε μετά την επιδρομή, ότι κανένας από τους ηγέτες της δεν έπαθε τίποτε. Κατά τη συνέντευξή του στην αλ Τζαζήρα, ο σεΐχης Νασράλα διέψευσε επίσης τους ισραηλινούς ισχυρισμούς ότι το 50% των ρουκετών της οργάνωσης έχουν καταστραφεί στις μάχες. Στο μεταξύ συνεχίστηκαν για 9η μέρα οι πολεμικές επιχειρήσεις του Ισραήλ εναντίον του Λιβάνου, ενώ οι σφοδρότερες μάχες σημειώθηκαν μεταξύ Ισραηλινών χερσαίων δυνάμεων και μαχητών της Χεζμπολά στο νότιο Λίβανο. Ισραηλινές πηγές ανέφεραν ότι δύο Ισραηλινοί στρατιώτες σκοτώθηκαν και πολλοί άλλοι τραυματίστηκαν σε σφοδρές μάχες με τη Χεζμπολά μέσα το Λίβανο. Ανέφεραν επίσης ότι τραυματίστηκε άγνωστος αριθμός μαχητών της Χεζμπολά. Επίσης η Χεζμπολά προέβη και αυτή σε νέες επιθέσεις με ρουκέτες εναντίον του Ισραήλ.